**225. OBLJETNICA ŠKOLSTVA U RAVNOJ GORI**

„Sredstva su ograničena, znanje je beskrajno i vrijeme je kratko. Škola je dužna na najbolji način pomiriti ove suprotnosti.“

Benjamin Franklin, 1750.

Doprinos i rezultati ravnogorske škole i danas, u školovanju 225-te generacije učenika, sa 127-ero učenika, uspješno dokazuju da se suprotnosti i poteškoće zaista mogu pomiriti i nadvladati, a znanje svakodnevno bogatiti.

OŠ Dr. Branimira Markovića oduvijek je centar znanja i kulture, izvor kvalitetnog ljudskog potencijala stvaranog u radno kreativnoj sinergiji učenika, roditelja i učitelja. To dokazuju i najviša prosvjetna i državna priznanja kao što su:

* Republičko priznanje s imenom poznatog pedagoga Ivana Filipovića uz 200 godina utemeljenja škole (1985.)
* Županijsko priznanje najuspješnijoj odgojno-obrazovnoj ustanovi povodom Svjetskog dana učitelja (2000.)
* Povelja Predsjednika RH uz Dan državnosti za osobita odgojna i obrazovna postignuća te doprinos unapređenju odgojno obrazovnog sustava (2003.)
* Ministrovo priznanje uz Dan učitelja za kvalitetan i kreativan rad (2003.)
* Godišnja nagrada Općine Ravna Gora za postignuća i uspjehe iz područja odgoja i obrazovanja, u izvannastavnom radu i za postignute rezultate, a povodom 220 god. osnovne škole (2006.)
* Županijsko priznanje najuspješnijoj odgojno-obrazovnoj ustanovi povodom Svjetskog dana učitelja (2011.)

Tradicionalno, uz Dan Općine Ravna Gora i župe sv. Terezije Avilske 15. listopada, škola obilježava Dan škole. Tog dana učenici rade u radionicama pod vodstvom svojih učitelja. Svake se godine Dan škole tematski veže uz važne obljetnice, kulturne i prirodne značajke mjesta i okolice, mještane, školstvo…

Ove je godine Dan škole obilježen 14. listopada na temu Pa gričkam… Radilo se u 12 radionica u kojima su bili uključeni svi učenici i polaznici dječjeg vrtića. Integracijom nastavnih sadržaja iz različitih predmeta, kroz igru, smijeh i puno rada učenici su izrađivali, istraživali i učili o povijesti Ravne Gore, mještanima, o povijesti škole i školstva općenito, o domaćim proizvodima, lanu, ljekovitom bilju od kojeg su napravili čajeve i izradili kuharicu, izradi pekarskih proizvoda, 120. godina tambure u Ravnoj Gori, starim pastirskim igrama, brojalicama naših djedova i baka, te vjerno dočarali i uprizorili šaljive priče i anegdote o starim Ravnogorcima. Sve su radionice budno pratile oči učenika novinarske grupe izradivši audio i video zapis svega što se radilo tog dana. Veselju su doprinijeli i gosti iz Vodnjana koji su se pridružili radionicama. Prezentacija je radionica održana u dvorani škole na kojoj su prisustvovali gosti iz općine, članovi Ravnogorskih tamburaša, umirovljeni učitelji naše škole, ravnatelji i učitelji iz drugih škola, te uvijek nam dragi roditelji. Nakon prezentacije radionica održan je Okrugli stol na temu povijest školstva u Gorskom kotaru. Predstavljene su osnovne škole iz Vrbovskog, Fužina, Delnica i Ravne Gore. Povijest OŠ Dr. Branimira Markovića prezentirala je učiteljica povijesti prof. Marina Crnić. Ravnateljica Nada Ivančić zahvalila se predavačima i svima koji su prisustvovali Okruglom stolu istaknuvši želju da se takvoj prilici odazovu sve škole Gorskog kotara te predstavnici lokalnih zajednica kako bi zajedničkim snagama unaprijedili školstvo u malim goranskim sredinama.